Hæren har historisk været en vigtig del af det danske forsvar og har derfor deltaget i adskillige krige, slag og sammenstød med fremmede magter for at beskytte landets interesser. De største krige har været territoriale krige med Sverige, Rusland, Preussen, England og 2. verdenskrig, hvor hæren på grund af kommunikationsvanskeligheder i fire timer ydede modstand mod den tyske invasion til trods for, at regeringen havde beordret en øjeblikkelig overgivelse. I nyere tid har Hæren stået for størstedelen af de danske internationale engagementer, blandt andet det tidligere Jugoslavien, Irak og Afghanistan.